CELEX: C2005/257/27
Language: el
Date: 2005-10-15 00:00:00
Title: Υπόθεση T-299/05: Προσφυγή των S Shanghai Excell M&E Enterprise και Shanghai Adeptech Precision κατά του Συμβουλίου που ασκήθηκε στις 26 Ιουλίου 2005

15.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 257/14
            
         Προσφυγή των S Shanghai Excell M&E Enterprise και Shanghai Adeptech Precision κατά του Συμβουλίου που ασκήθηκε στις 26 Ιουλίου 2005
   (Υπόθεση T-299/05)
   (2005/C 257/27)
   Γλώσσα διαδικασίας: η αγγλική
   Διάδικοι
   
      Προσφεύγοντες: Shanghai Excell M&E Enterprise Co Ltd και Shanghai Adeptech Precision Company Limited (Shanghai, Κίνα) [εκπροσωπούμενες από τον: R. MacLean, solicitor]
   
      Καθού: Συμβούλιο της Ευρωπαϊκής Ενώσεως
   Αιτήματα των προσφευγουσών
   
               —
            
            
               να ακυρωθεί ο κανονισμός (ΕΚ) 692/2005 του Συμβουλίου (1) της 28ης Απριλίου 2005, στο μέτρο που αφορά τους προσφεύγοντες·
            
         
               —
            
            
               να καταδικασθεί το Συμβούλιο στα δικαστικά έξοδα.
            
         Λόγοι ακυρώσεως και κύρια επιχειρήματα
   Με τον προσβαλλόμενο κανονισμό επιβάλλεται δασμός αντιντάμπινγκ στις εκ μέρους των προσφευγουσών εξαγωγές ηλεκτρονικών ζυγών που ισχύει επίσης, αναδρομικώς, για τις εισαγωγές αυτών των προϊόντων που έχουν καταχωρισθεί σύμφωνα με τον κανονισμό (ΕΚ) 1408/2004 της Επιτροπής (2). Επίσης, δόθηκε εντολή στις τελωνειακές αρχές της Ευρωπαϊκής Ενώσεως να σταματήσουν την καταχώριση των εισαγωγών προϊόντων προερχομένων από τη Λαϊκή Δημοκρατία της Κίνας για λογαριασμό των προσφευγουσών.
   Οι προσφεύγουσες ζητούν από το Δικαστήριο την ακύρωση του κανονισμού αυτού. Προς στήριξη της προσφυγής τους, οι προσφεύγουσες προβάλλουν παράβαση του άρθρου 2, παράγραφος 7, στοιχείο ε', δεύτερο εδάφιο, του κανονισμού (ΕΚ) 384/1996 του Συμβουλίου, για τον λόγο ότι η Επιτροπή εξέδωσε απόφαση επί του ζητήματος του καταστατικού εταιρίας ενεργούσας στο πλαίσιο της οικονομίας της αγοράς, όσον αφορά τις προσφεύγουσες, μετά την εκπνοή της προβλεπομένης από το άρθρο αυτό προθεσμίας των τριών μηνών. Περαιτέρω, οι προσφεύγουσες επικαλούνται πρόδηλες πλάνες εκτιμήσεως σχετικά με το ζήτημα εάν αυτές ασκούσαν δραστηριότητες σύμφωνα με τους όρους της οικονομίας της αγοράς. Οι προσφεύγουσες θεωρούν αυτές τις προβαλλόμενες πλάνες ως παραβάσεις του άρθρου 2, τμήμα Α, παράγραφος 7, στοιχείο γ', πρώτο εδάφιο, του κανονισμού (ΕΚ) 384/1996.
   Ο αμφισβητούμενος κανονισμός θεσπίστηκε ύστερα από έρευνα για «νεοεισερχόμενο», σε σχέση με τις προσφεύγουσες. Οι τελευταίες διατείνονται ότι κατά την έρευνα αυτή τα κοινοτικά όργανα δεν υιοθέτησαν την ίδια μεθοδολογία με αυτή που είχαν εφαρμόσει κατά την αρχική έρευνα, η οποία οδήγησε στην επιβολή του δασμού, και ότι, ως εκ τούτου, έχει επίσης παραβιασθεί το άρθρο 11, παράγραφος 9, του κανονισμού (ΕΚ) 384/1996.
   Επίσης, οι προσφεύγουσες ισχυρίζονται ότι τα κοινοτικά όργανα παρέλειψαν να εφαρμόσουν τα κατάλληλα κριτήρια σχετικά με την εκτίμηση της κανονικής αξίας, της τιμής εξαγωγής και του περιθωρίου κέρδους και ότι, επομένως, παραβιάστηκαν τα άρθρα 2, τμήμα Α, παράγραφος 7, στοιχείο α', και 2, τμήμα Γ, παράγραφος 10 του κανονισμού (ΕΚ) 384/1996.
   Τέλος, οι προσφεύγουσες διατείνονται ότι ο αμφισβητούμενος κανονισμός δεν τις εξατομικεύει ορθώς, στο μέτρο που αναφέρει εσφαλμένες διευθύνσεις και για τις δυο, πράγμα που αυτές θεωρούν ως ουσιώδη πραγματική πλάνη.
   
      (1)  EE L 112, 3/5/2005, σ. 42
   
   
      (2)  EE L 256, 03/08/2004, σ. 8